Manie: Nuwe benadering tot misdaad op plase gee hoop | Landbou
Op 'n onlangse vergadering van Agri SA met lt.genl. Moeketsi Sempe, afdelingskommissaris vir sigbare polisiëring, asook provinsiale kommissarisse het almal ooreengekom dat 'n taakspan saamgestel sal word om die nasionale landelike veiligheidstrategie deur te werk en 'n strategiese ontleding van die hulpbronne wat daarvoor benodig word, saam te stel.
Tommie Esterhuyse, voorsitter van Agri SA se veiligheidskomitee, het agterna aan Landbou.com gesê van die kwessies wat onder meer aandag geniet het, is die situasie oor aanvalle en moorde op plase, onwettige jag met honde wat in sekere gebiede skerp toegeneem het, die gebrek aan hulpbronne by plattelandse polisiekantore, asook die reservistestelsel binne die raamwerk van die strategie. Daarby was daar voor dit ook die aankondiging van die polisie dat taakspanne in sommige brandpuntgebiede ontplooi gaan word om misdaad te bekamp.
Manie is seker die feit dat pres. Cyril Ramaphosa hom vir 'n slag oor plaasaanvalle uitgespreek het, het baie met die polisie se nuwe benadering te doen. Daarby het die landelike gemeenskap baie bygedra om die afgelope tyd opnuut die aandag op plaasaanvalle te vestig.